**ΜΕΘΟΔΟΛΟΓΙΑ ΚΑΙ ΚΡΙΤΗΡΙΑ ΑΞΙΟΛΟΓΗΣΗΣ**

**ΠΡΑΞΕΩΝ ΤΕΧΝΙΚΗΣ ΒΟΗΘΕΙΑΣ**

**ΣΥΓΧΡΗΜΑΤΟΔΟΤΟΥΜΕΝΩΝ**

**ΑΠΟ ΤΟ ΠΡΟΓΡΑΜΜΑ**

**«ΠΕΡΙΒΑΛΛΟΝ ΚΑΙ ΚΛΙΜΑΤΙΚΗ ΑΛΛΑΓΗ»**

**1η ΣΥΝΕΔΡΙΑΣΗ ΕΠΙΤΡΟΠΗΣ ΠΑΡΑΚΟΛΟΥΘΗΣΗΣ**

**1η ΣΥΝΕΔΡΙΑΣΗ ΕΠΙΤΡΟΠΗΣ ΠΑΡΑΚΟΛΟΥΘΗΣΗΣ**

**ΠΡΟΓΡΑΜΜΑ ««ΠΕΡΙΒΑΛΛΟΝ ΚΑΙ ΚΛΙΜΑΤΙΚΗ ΑΛΛΑΓΗ»**

**ΜΕΘΟΔΟΛΟΓΙΑ ΚΑΙ ΚΡΙΤΗΡΙΑ ΕΠΙΛΟΓΗΣ**

**ΠΡΑΞΕΩΝ ΤΕΧΝΙΚΗΣ ΒΟΗΘΕΙΑΣ**

Σύμφωνα με το άρθρο 73 του καν. 2021/1060 η ΔΑ καταρτίζει και εφαρμόζει κριτήρια και διαδικασίες που δεν εισάγουν διακρίσεις, είναι διαφανή, εξασφαλίζουν την προσβασιμότητα σε άτομα με αναπηρία και σε εμποδιζόμενα άτομα, διασφαλίζουν την ισότητα των φύλων και λαμβάνουν υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης, την αρχή της βιώσιμης ανάπτυξης και την ενωσιακή πολιτική στον τομέα του περιβάλλοντος, σύμφωνα με το άρθρο 11 και την παρ. 1 του άρθρου 191 της Συνθήκης για τη Λειτουργία της Ευρωπαϊκής Ένωσης (ΣΛΕΕ).

Στο πλαίσιο αυτό για τις πράξεις Τεχνικής Βοήθειας η ΕΥΔ ΠΕΚΑ εξειδίκευσε τη Μεθοδολογία και τα Κριτήρια Αξιολόγησης ως εξής:

Η αξιολόγηση των προς χρηματοδότηση πράξεων Τεχνικής Βοήθειας θα είναι άμεση και θα διενεργείται σε δύο στάδια:

* **ΣΤΑΔΙΟ Α΄: Έλεγχος πληρότητας και επιλεξιμότητας πρότασης**
* **ΣΤΑΔΙΟ Β΄: Αξιολόγηση των προτάσεων ανά κριτήριο / ομάδα κριτηρίων**

### ΣΤΑΔΙΟ Α΄: Έλεγχος πληρότητας και επιλεξιμότητας πρότασης

Το Στάδιο Α’ έχει στόχο να διασφαλίσει, ανεξάρτητα από τη μεθοδολογία της αξιολόγησης (συγκριτική ή άμεση), τις ελάχιστες προϋποθέσεις που προβλέπονται στο κανονιστικό πλαίσιο και στην πρόσκληση, προκειμένου η πρόταση να προχωρήσει στο Στάδιο Β΄ της αξιολόγησης.

Σύμφωνα με τη διαδικασία ΔΙ\_2: Επιλογή και έγκριση πράξης (πράξεις πλην ΚΕ) οι προτάσεις υποβάλλονται αποκλειστικά ηλεκτρονικά μέσω του ΟΠΣ. Κατά την ηλεκτρονική υποβολή της πρότασης, γίνεται από το σύστημα (ΟΠΣ) ένας **αρχικός έλεγχος συμβατότητας και επιλεξιμότητας της πρότασης**, με τον οποίο ελέγχεται εάν:

* Η ημερομηνία υποβολής της πρότασης είναι εντός της προθεσμίας που τίθεται στην πρόσκληση.
* Ο αιτούμενος προϋπολογισμός της πρότασης είναι εντός ορίων, εφόσον τίθενται στην πρόσκληση.
* Το τεχνικό δελτίο είναι πλήρως συμπληρωμένο.
* Η περίοδος υλοποίησης της προτεινόμενης προς συγχρηματοδότηση πράξης εμπίπτει εντός της περιόδου επιλεξιμότητας των δαπανών, όπως αυτή ορίζεται στην πρόσκληση.
* Έχει συμπληρωθεί το πεδίο που αφορά στη μη ολοκλήρωση του φυσικού αντικειμένου της προτεινόμενης πράξης (σύμφωνα με την παρ. 6, άρθρο 63 του καν. 2021/1060) (πεδίο στην υπεύθυνη δήλωση που συνοδεύει το τεχνικό δελτίο πράξης).
* Έχει συμπληρωθεί το πεδίο που αφορά στη βεβαίωση του δικαιούχου ότι η προτεινόμενη πράξη δεν περιλαμβάνει δραστηριότητες οι οποίες αποτελούσαν τμήμα πράξης που υπόκειται σε μετεγκατάσταση (σύμφωνα με την παρ. 1, άρθρο 66 του καν. 2021/1060), ή οι οποίες θα συνιστούσαν μεταφορά παραγωγικής δραστηριότητας (σύμφωνα με το στοιχείο α), παρ. 1, άρθρο 65 του καν. 2021/1060) (πεδίο στην υπεύθυνη δήλωση που συνοδεύει το τεχνικό δελτίο πράξης).
* Έχει συμπληρωθεί το πεδίο που αφορά στη διασφάλιση της μη διπλής χρηματοδότησης της ίδιας δαπάνης από άλλο Ταμείο ή μέσο της Ένωσης ή από άλλο πρόγραμμα ευρωπαϊκό ή εθνικό, στο πλαίσιο της τρέχουσας ή προηγούμενης προγραμματικής περιόδου (σύμφωνα με την παρ. 9, του άρθρου 63 του καν. 2021/1060) (πεδίο στην υπεύθυνη δήλωση που συνοδεύει το τεχνικό δελτίο πράξης).

Στη συνέχεια εξετάζεται η επιλεξιμότητα της πρότασης ως προς τα επιμέρους κριτήρια όπως έχουν εγκριθεί από την Επιτροπή Παρακολούθησης. Ειδικότερα εξετάζεται:

* Εάν ο φορέας που υποβάλλει την πρόταση εμπίπτει στις κατηγορίες δυνητικών δικαιούχων που ορίζονται στην πρόσκληση.
* Η τυπική πληρότητα της υποβαλλόμενης πρότασης. Εξετάζεται αν, για την υποβολή της πρότασης, ακολουθήθηκε η προβλεπόμενη διαδικασία και έχουν επισυναφθεί όλα τα συνοδευτικά έγγραφα (π.χ. μελέτες, διοικητικές πράξεις, τυποποιημένα έντυπα, κ.λπ.) σύμφωνα με τα αναφερόμενα στη σχετική πρόσκληση.
* Εάν η πράξη εμπίπτει στο στόχο πολιτικής, στην προτεραιότητα, στους ειδικούς στόχους, στα πεδία παρέμβασης, καθώς και στους τύπους των δράσεων και στους όρους της εκάστοτε πρόσκλησης.
* Εάν υποβάλλονται αποφάσεις των αρμόδιων ή και συλλογικών οργάνων του δικαιούχου ή άλλων αρμόδιων οργάνων, όπου αυτό προβλέπεται από τη σχετική νομοθεσία.
* Στην περίπτωση πράξεων Τεχνικής Βοήθειας (ΤΒ), εάν η πράξη υποβάλλεται στο πλαίσιο εγκεκριμένου Προγράμματος ΤΒ.

**Προϋπόθεση για επιτυχή ολοκλήρωση του Σταδίου Α΄:**

Όλα τα παραπάνω κριτήρια του Σταδίου Α΄, με εξαίρεση το προτελευταίο, το οποίο ενδέχεται να μην απαιτείται, έχουν υποχρεωτική εφαρμογή και η θετική τους αξιολόγηση (ΝΑΙ) αποτελεί απαραίτητη προϋπόθεση για να ξεκινήσει το Στάδιο Β΄ της αξιολόγησης των προτάσεων. Διαφορετικά η πρόταση απορρίπτεται και ενημερώνεται σχετικά ο δυνητικός Δικαιούχος.

### ΣΤΑΔΙΟ Β΄: Αξιολόγηση των προτάσεων ανά ομάδα κριτηρίων

Κατά το Στάδιο Β΄ διενεργείται η αξιολόγηση των προτάσεων σύμφωνα με τα κριτήρια επιλογής πράξεων τα οποία διακρίνονται σε **τέσσερις βασικές ομάδες**. Ακολούθως, παρατίθενται ενδεικτικά στοιχεία που δύνανται να αξιολογηθούν για επιμέρους κριτήρια επιλογής πράξεων:

**1η ΟΜΑΔΑ ΚΡΙΤΗΡΙΩΝ: Εμπλεκόμενοι φορείς και πληρότητα περιεχομένου της πρότασης**

Κατά την εξέταση της εν λόγω ομάδας κριτηρίων αξιολογείται:

* Αρμοδιότητα του δικαιούχου να υλοποιήσει την πράξη.
* Αρμοδιότητα του φορέα λειτουργίας και συντήρησης.
* Πληρότητα και σαφήνεια του φυσικού αντικειμένου της πράξης.
* Ρεαλιστικότητα του προϋπολογισμού.
* Ρεαλιστικότητα του χρονοδιαγράμματος.

**Τα κριτήρια είναι δυαδικά ΝΑΙ/ΟΧΙ.**

**Η πράξη πρέπει να λαμβάνει θετική τιμή “ΝΑΙ’’ σε όλα τα κριτήρια της 1ης Ομάδας Κριτηρίων.**

**2η ΟΜΑΔΑ ΚΡΙΤΗΡΙΩΝ: Τήρηση θεσμικού πλαισίου και ενσωμάτωση οριζόντιων πολιτικών**

* Τήρηση θεσμικού πλαισίου ως προς τις δημόσιες συμβάσεις μελετών, προμηθειών και υπηρεσιών.
* Τήρηση θεσμικού πλαισίου πλην δημοσίων συμβάσεων.
* Συμβατότητα της πράξης με τους κανόνες του ανταγωνισμού και των κρατικών ενισχύσεων.
* Αειφόρος ανάπτυξη.
* Προάσπιση και προαγωγή της ισότητας μεταξύ ανδρών και γυναικών.
* Αποτροπή κάθε διάκρισης λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού.
* Εξασφάλιση της προσβασιμότητας των ατόμων με αναπηρία.

**Τα κριτήρια είναι δυαδικά ΝΑΙ/ΟΧΙ εκτός του Κριτηρίου το Κριτήριο «Τήρηση θεσμικού πλαισίου πλην δημοσίων συμβάσεων» και του Κριτηρίου «Αειφόρος Ανάπτυξη» που δύναται να λαμβάνουν τιμή “Δεν Εφαρμόζεται”.**

**Η Πράξη πρέπει να λαμβάνει θετική τιμή "ΝΑΙ" σε όλα τα κριτήρια της 2ης Ομάδας Κριτηρίων, εκτός από το Κριτήριο «Τήρηση θεσμικού πλαισίου πλην δημοσίων συμβάσεων» και το Κριτήριο «Αειφόρος Ανάπτυξη» που μπορούν να πάρουν την τιμή "Δεν εφαρμόζεται".**

**3η ΟΜΑΔΑ ΚΡΙΤΗΡΙΩΝ: Σκοπιμότητα πράξης**

Προκειμένου να αξιολογηθεί η σκοπιμότητα μιας πράξης αυτή εξετάζεται ως προς τα παρακάτω κριτήρια:

* Αναγκαιότητα υλοποίησης της πράξης.
* Αποτελεσματικότητα.
* Αποδοτικότητα.
* Βιωσιμότητα, λειτουργικότητα, αξιοποίηση.

Η **βαθμολόγησης σε όλα τα κριτήρια** είναι **δυαδική (ΝΑΙ/ΟΧΙ).**

**Η πράξη πρέπει να λαμβάνει θετική τιμή “ΝΑΙ’’ σε όλα τα κριτήρια της 3ης Ομάδας Κριτηρίων.**

**4η ΟΜΑΔΑ ΚΡΙΤΗΡΙΩΝ: Ωριμότητα**

Τα κριτήρια αυτά μπορεί να καλύπτουν:

* Στάδιο εξέλιξης των απαιτούμενων ενεργειών ωρίμανσης της πράξης.
* Βαθμός προόδου διοικητικών ή άλλων ενεργειών.

Η **βαθμολόγησης σε όλα τα κριτήρια** είναι **δυαδική (ΝΑΙ/ΟΧΙ).**

**Η πράξη πρέπει να λαμβάνει θετική τιμή “ΝΑΙ’’ σε όλα τα κριτήρια της 4ης Ομάδας Κριτηρίων.**

Η διαδικασία αξιολόγησης εφαρμόζεται **διαδοχικά για τις επιμέρους κατηγορίες κριτηρίων.**

Σε περίπτωση που πρόταση αποκλείεται σύμφωνα με το αποτέλεσμα αξιολόγησης μιας κατηγορίας κριτηρίων, η Διαχειριστική Αρχή **διακόπτει την αξιολόγηση**. Ωστόσο, μπορεί να προβεί στην αξιολόγηση και άλλων κατηγοριών κριτηρίων ώστε η αιτιολογημένη απόρριψη της πρότασης να περιλαμβάνει κρίση σε μεγαλύτερο εύρος της πρότασης.

Το αποτέλεσμα της αξιολόγησης καθώς και η τεκμηρίωση κάθε κριτηρίου καταγράφεται συμπληρώνοντας το **Φύλλο Αξιολόγησης της Πράξης.**

Κατά τη διενέργεια της αξιολόγησης η ΕΥΔ ΠΕΚΑ δύναται να ζητήσει σε οποιοδήποτε στάδιο της αξιολόγησης την υποβολή συμπληρωματικών στοιχείων και διευκρινίσεων. Συμπληρωματικά στοιχεία είναι αυτά τα οποία, ενώ προβλέπονταν στην πρόσκληση, δεν υποβλήθηκαν εκ παραδρομής λόγω παράλειψης του δυνητικού δικαιούχου και εκδόθηκαν ΠΡΙΝ την υποβολή της αίτησης. Οι διευκρινίσεις είναι στοιχεία που ζητούνται από τον/τους αξιολογητή/ές με σκοπό την αποσαφήνιση των υποβληθέντων στοιχείων και την καλύτερη κατανόηση του περιεχομένου της πρότασης.

Τα συμπληρωματικά στοιχεία πρέπει να αποσταλούν από τον Δικαιούχο στην ΕΥΔ εντός συγκεκριμένης προθεσμίας που τίθεται από την Μονάδα Α2 (π.χ. εντός πέντε εργάσιμων ημερών), δεδομένου ότι αφορούν σε στοιχεία που εκ παραδρομής δεν συμπεριελήφθησαν στην υποβληθείσα πρόταση. Εφόσον τα συμπληρωματικά στοιχεία δεν υποβληθούν εμπρόθεσμα η πρόταση απορρίπτεται. Η πρόταση αξιολογείται με βάση τον αριθμό πρωτοκόλλου/ημερομηνία παραλαβής των συμπληρωματικών στοιχείων.

Συνημμένα στο αρχείο excel η εξειδίκευση των κριτηρίων αναλυτικά.